ระเบียบ กระเบียบ ก.ค.ศ.ว่าด้วยเงินเพิ่มสำหรับตำแหน่งที่มีเหตุพิเศษของข้าราชการครูและบุคลากรทางการศึกษาที่ปฏิบัติหน้าที่สอนคนพิการพ.ศ. ๒๕๕๖ โดยที่การปฏิบัติหน้าที่สอนคนพิการในสถานศึกษาเป็นงานที่มีลักษณะยากลำบากต้องใช้ความอดทนสูงและตรากตรำในการทำงาน ตลอดจนต้องใช้ความรู้ ความชำนาญและความเอาใจใส่เป็นพิเศษต่อคนพิการสมควรกำหนดให้ผู้ดำรงตำแหน่งข้าราชการครูและบุคลากรทางการศึกษาซึ่งปฏิบัติหน้าที่ดังกล่าวได้รับเงินเพิ่มสำหรับตำแหน่งที่มีเหตุพิเศษอาศัยอำนาจตามความในมาตรา ๑๙ (๔) และมาตรา ๓๓แห่งพระราชบัญญัติระเบียบข้าราชการครูและบุคลากรทางการศึกษา พ.ศ. ๒๕๔๗ ก.ค.ศ.โดยความเห็นชอบของคณะรัฐมนตรี จึงออกระเบียบไว้ ดังต่อไปนี้ข้อ ๑ระเบียบนี้เรียกว่า ระเบียบ ก.ค.ศ.ว่าด้วยเงินเพิ่มสำหรับตำแหน่งที่มีเหตุพิเศษของข้าราชการครูและบุคลากรทางการศึกษาที่ปฏิบัติหน้าที่สอนคนพิการพ.ศ. ๒๕๕๖ข้อ ๒[๑]ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ในระเบียบนี้คนพิการ หมายความว่าคนพิการตามกฎหมายว่าด้วยการจัดการศึกษาสำหรับคนพิการการสอนคนพิการ หมายความว่าการจัดกิจกรรมการเรียนการสอน การพัฒนาทักษะทางด้านสติปัญญา อารมณ์ สังคมและร่างกายให้แก่คนพิการหน่วยชั่วโมง หมายความว่าเวลาทำการสอนไม่น้อยกว่าห้าสิบนาทีในช่วงเวลาหนึ่งชั่วโมงข้อ ๔ให้ข้าราชการครูและบุคลากรทางการศึกษาซึ่งมีคุณสมบัติดังต่อไปนี้ได้รับเงินเพิ่มสำหรับตำแหน่งที่มีเหตุพิเศษ(๑)มีวุฒิปริญญาทางการศึกษาพิเศษหรือเป็นผู้ผ่านการอบรมวุฒิบัตรด้านการสอนคนพิการตามหลักสูตรที่ก.ค.ศ. อนุมัติหรือรับรอง และ(๒)ดำรงตำแหน่งและปฏิบัติหน้าที่ในสถานศึกษาของทางราชการหรือสถานศึกษาที่อยู่ในความควบคุมของทางราชการตามที่กำหนดในข้อ๕ หรือข้อ ๖เงินเพิ่มสำหรับตำแหน่งที่มีเหตุพิเศษตามวรรคหนึ่งเรียกโดยย่อว่า พ.ค.ก. และให้ได้รับในอัตราเดือนละสองพันห้าร้อยบาทในกรณีที่บุคคลตามวรรคหนึ่งมีสิทธิได้รับเงินประเภทอื่นใดที่มีลักษณะอย่างเดียวกันกับพ.ค.ก. ให้มีสิทธิรับเงินประเภทที่มีอัตราสูงสุดแต่เพียงประเภทเดียวการจ่าย พ.ค.ก. ตามวรรคหนึ่งให้จ่ายเป็นรายเดือนในลักษณะจ่ายควบกับเงินเดือน และไม่นำไปรวมคำนวณบำเหน็จบำนาญข้อ ๕การสอนคนพิการในสถานศึกษาที่เปิดสอนเฉพาะคนพิการ ผู้ที่จะมีสิทธิได้รับพ.ค.ก. ต้องดำรงตำแหน่งและปฏิบัติหน้าที่ตามเงื่อนไขอย่างหนึ่งอย่างใด ดังต่อไปนี้(๑)ดำรงตำแหน่งครูผู้ช่วยหรือตำแหน่งครูซึ่งมีหน้าที่เป็นผู้สอนคนพิการในสถานศึกษาโดยต้องมีเวลาทำการสอนคนพิการไม่น้อยกว่าสัปดาห์ละสิบแปดหน่วยชั่วโมง(๒)ดำรงตำแหน่งรองผู้อำนวยการสถานศึกษาและได้ปฏิบัติงานสอนคนพิการด้วยโดยต้องมีเวลาทำการสอนคนพิการไม่น้อยกว่าสัปดาห์ละแปดหน่วยชั่วโมง(๓) ดำรงตำแหน่งผู้อำนวยการสถานศึกษาและได้ปฏิบัติงานสอนคนพิการด้วยโดยต้องมีเวลาทำการสอนคนพิการไม่น้อยกว่าสัปดาห์ละห้าหน่วยชั่วโมงข้อ ๖การสอนคนพิการในสถานศึกษาอื่นนอกจากสถานศึกษาตามข้อ ๕ผู้ที่จะมีสิทธิได้รับ พ.ค.ก. ต้องดำรงตำแหน่งครูผู้ช่วยหรือตำแหน่งครูและปฏิบัติหน้าที่ตามเงื่อนไขอย่างหนึ่งอย่างใดดังต่อไปนี้(๑) เป็นครูประจำชั้นที่แยกสอนคนพิการเป็นห้องพิเศษโดยเฉพาะโดยต้องมีเวลาทำการสอนคนพิการไม่น้อยกว่าสัปดาห์ละสิบแปดหน่วยชั่วโมงและรับผิดชอบสอนคนพิการไม่น้อยกว่าหกคน(๒)เป็นครูเสริมวิชาการและสอนคนพิการประจำห้องเสริมวิชาการการศึกษาพิเศษในการสอนเสริมและให้ความช่วยเหลือแก่คนพิการโดยต้องมีเวลาทำการสอนคนพิการไม่น้อยกว่าสัปดาห์ละสิบแปดหน่วยชั่วโมงและรับผิดชอบสอนคนพิการไม่น้อยกว่าหกคน(๓) เป็นครูเดินสอนคนพิการประจำศูนย์เสริมวิชาการการศึกษาพิเศษในการสอนเสริมและให้ความช่วยเหลือแก่คนพิการโดยต้องมีเวลาทำการสอนคนพิการไม่น้อยกว่าสัปดาห์ละสิบแปดหน่วยชั่วโมง ทั้งนี้ในสถานศึกษาจำนวนไม่น้อยกว่าสองแห่ง และรับผิดชอบสอนคนพิการรวมกันไม่น้อยกว่าสามคน(๔) เป็นครูประจำชั้นของชั้นเรียนที่มีคนพิการเรียนร่วมกับคนปกติและปฏิบัติหน้าที่เป็นครูเสริมวิชาการให้แก่คนพิการด้วยโดยต้องมีเวลาทำการสอนในชั้นเรียนไม่น้อยกว่าสัปดาห์ละสิบแปดหน่วยชั่วโมงและปฏิบัติหน้าที่ครูเสริมวิชาการแก่คนพิการเพิ่มเติมอีกไม่น้อยกว่าสัปดาห์ละห้าหน่วยชั่วโมงและรับผิดชอบสอนคนพิการไม่น้อยกว่าสามคนเวลาทำการสอนหรือปฏิบัติงานตาม (๓)ให้หมายความรวมถึงเวลาทำการสอนหรือปฏิบัติงานนอกสถานศึกษาที่มีการร้องขอและผู้บังคับบัญชาได้อนุญาตแล้วด้วยข้อ ๗ การขอรับ พ.ค.ก.ให้ยื่นตามแบบที่ ก.ค.ศ. กำหนดข้อ ๘ การอนุมัติให้รับพ.ค.ก. ให้เป็นอำนาจของ อ.ก.ค.ศ. เขตพื้นที่การศึกษาตามมาตรา ๒๑ หรือ อ.ก.ค.ศ. ที่ก.ค.ศ. ตั้งตามมาตรา ๒๕ พิจารณาอนุมัติ แล้วแต่กรณีข้อ ๙ ให้ผู้ที่ได้รับพ.ค.ก.ตามระเบียบนี้รายงานข้อมูลการปฏิบัติหน้าที่พร้อมทั้งเอกสารหลักฐานที่เกี่ยวข้องต่อ อ.ก.ค.ศ. ที่พิจารณาอนุมัติ เพื่อตรวจสอบภายในสี่สิบห้าวันนับแต่วันเปิดภาคเรียนที่หนึ่งของปีการศึกษาตามแบบที่ก.ค.ศ. กำหนดการรายงานตามวรรคหนึ่งให้รายงานผลการพัฒนาหรือผลสัมฤทธิ์ทางการเรียนของคนพิการในปีการศึกษาที่แล้วมาด้วยตามแบบที่ก.ค.ศ. กำหนดข้อ ๑๐ ผู้ได้รับพ.ค.ก. ซึ่งปฏิบัติหน้าที่ไม่เป็นไปตามเงื่อนไขที่กำหนดในข้อ ๕ หรือข้อ ๖หรือได้รับคำสั่งไปให้ปฏิบัติหน้าที่อื่นอันเป็นเหตุให้ผู้นั้นไม่อยู่ในเงื่อนไขที่จะได้รับพ.ค.ก. ตามระเบียบนี้ให้งดจ่าย พ.ค.ก.ข้อ ๑๑ ผู้ได้รับพ.ค.ก. ซึ่งปฏิบัติหน้าที่สอนคนพิการไม่เต็มเดือนในเดือนใด ให้ผู้นั้นได้รับพ.ค.ก. สำหรับเดือนนั้นตามส่วนของจำนวนวันที่ปฏิบัติหน้าที่แต่ถ้าในเดือนใดมิได้ปฏิบัติหน้าที่ผู้นั้นไม่มีสิทธิ์ได้รับ พ.ค.ก.สำหรับเดือนนั้นข้อ ๑๒ ในกรณีที่อ.ก.ค.ศ. ที่พิจารณาอนุมัติมีมติเพิกถอนคำสั่งให้ได้รับ พ.ค.ก. ของผู้ได้รับพ.ค.ก. รายใด ให้ผู้นั้นส่ง พ.ค.ก. ที่ได้รับคืนตามระเบียบที่ทางราชการกำหนดในกรณีที่การขอรับ พ.ค.ก.ของผู้ใดมีการรายงานเท็จหรือการรับรองข้อมูลอันเป็นเท็จให้ถือเป็นความผิดทางวินัยข้อ ๑๓ผู้ได้รับเงินเพิ่มสำหรับตำแหน่งที่มีเหตุพิเศษตามระเบียบ ก.ค.ว่าด้วยเงินเพิ่มสำหรับตำแหน่งที่มีเหตุพิเศษของครูการศึกษาพิเศษและครูการศึกษาพิเศษกรณีเรียนร่วม พ.ศ. ๒๕๓๙อยู่แล้วในวันที่ระเบียบนี้ใช้บังคับให้ได้รับ พ.ค.ก. ตามระเบียบนี้ข้อ ๑๔ ให้ประธานก.ค.ศ. รักษาการตามระเบียบนี้ประกาศณ วันที่ ๒๑ พฤษภาคม พ.ศ. ๒๕๕๖พงศ์เทพ เทพกาญจนารัฐมนตรีว่าการกระทรวงศึกษาธิการประธานก.ค.ศ.ปริยานุช/ผู้จัดทำ๑๗ มิถุนายน๒๕๕๖โชติกานต์/ผู้ตรวจ๑ กรกฎาคม ๒๕๕๖[๑] ราชกิจจานุเบกษาเล่ม ๑๓๐/ตอนพิเศษ ๗๑ ง/หน้า ๑/๑๓ มิถุนายน ๒๕๕๖